|  |
| --- |
|  **UE*****Proiect***  |



GUVERNUL REPUBLICII MOLDOVA

**HOT Ă R Â R E nr.-\_\_\_\_\_**

**din 2024**

**Chișinău**

**pentru aprobarea Regulamentului cu privire la transferul statistic al cantităților de energie din surse regenerabile cu o altă parte contractantă la Tratatul de constituire a Comunității Energetice**

**---------------------------------------------------------**

În temeiul art. 10 alin. (1) lit. k3) și art. 44 alin. (3) din Legea nr. 10/2016 privind promovarea utilizării energiei din surse regenerabile (Monitorul Oficial al Republicii Moldova, 2016, nr.69-77, art. 117), cu modificările ulterioare, Guvernul

**HOTĂRĂŞTE:**

1. Se aprobă Regulamentul cu privire la transferul statistic al cantităților de energie din surse regenerabile cu o altă parte contractantă la Tratatul de constituire a Comunității Energetice (se anexează).
2. Controlul asupra executării prezentei hotărâri se pune în sarcina Ministerului Energiei.

**Prim-ministru Dorin RECEAN**

Contrasemnează:

**Ministrul energiei Victor Parlicov**

 Anexă

la Hotărârea Guvernului

 nr. \_\_\_ din \_\_\_\_\_\_\_\_\_\_\_

**REGULAMENT**

**cu privire la transferul statistic al cantităților de energie din surse regenerabile cu o altă parte contractantă la Tratatul de constituire a Comunității Energetice**

**Capitolul I**

**DISPOZIȚII GENERALE**

**Secțiunea 1**

**Scopul și definiții**

1. Regulamentul cu privire la transferul statistic al cantităților de energie din surse regenerabile cu o altă parte contractantă la Tratatul de constituire a Comunității Energetice stabilește mecanismul de cooperare internațională pentru transferul statistic al cantităților de energie din surse regenerabile.
2. Mecanismul de cooperare internațională creează oportunități de reducere a costurilor necesare pentru îndeplinirea obiectivului național, prevăzut la art. 6 alin. (1) lit. b) din Legea nr. 10/2016 privind promovarea utilizării energiei din surse regenerabile, și oferă flexibilitate în ceea ce privește respectarea angajamentelor asumate în cadrul Tratatului de constituire a Comunității Energetice.
3. În sensul prezentului Regulament, se aplică noțiunile definite în Legea nr.10/2016 privind promovarea utilizării energiei din surse regenerabile dar și următoarele noțiuni principale:

*parte contractantă* – stat parte contractantă a Comunității Energetice, în conformitate cu Tratatul de constituire a Comunității Energetice;

*transfer statistic* – transfer virtual al unei valori statistice aferente unei cantități specificate de energie din surse regenerabile, produsă pe teritoriul unei părți contractante, către o altă parte contractantă, având ca efect deducerea cantității respective de energie din calculul ponderii de energie din surse regenerabile pentru partea contractantă pe teritoriul căreia a fost produsă cantitatea respectivă de energie din surse regenerabile și adăugarea la calcularea ponderii de energie din surse regenerabile pentru partea contractantă către care este realizat transferul;

*volum de transfer statistic* – volumul transferat de energie din surse regenerabile care urmează să fie dedus din ponderea de energie din surse regenerabile al părții contractante care vinde și să fie adăugat la ponderea de energie din surse regenerabile al părții contractante care cumpără, în conformitate cu capitolului II;

*acord de transfer statistic –* un acord încheiat în numele Guvernului cu o altă parte contractantă pentru realizarea transferului statistic în baza unei tranzacții de vânzare-cumpărare între părțile contractante.

*criteriu de evaluare* – cel mai mic preț oferit în cazul cumpărării și cel mai mare preț în cazul vânzării transferului statistic, inclus în oferta depusă de partea contractantă;

*ofertă* – document prezentat de partea contractantă în cadrul procesului de selectare în care este indicat prețul și volumul solicitat de partea contractantă pentru transferul statistic;

*preț minim* – prețul acceptabil pentru Republica Moldova pentru a vinde un transfer statistic către o parte contractantă, determinat în cadrul analizei cost-beneficiu, realizată în temeiul pct. 14;

*preț maxim* – prețul acceptabil pentru Republica Moldova pentru a cumpăra un transfer statistic de la o parte contractantă, determinat în cadrul analizei cost-beneficiu, realizată în temeiul pct. 14;

*pondere de energie din surse regenerabile* –.raport între consumul final brut de energie din surse regenerabile și consumul final brut de energie provenită din toate sursele de energie, exprimat în procente.

**Secțiunea a 2-a**

**Principii și obiective generale**

1. Transferul statistic se bazează pe criterii obiective, transparente și nediscriminatorii.
2. Transferul statistic poate fi realizat cu toate părțile contractante interesate, conform prezentului Regulament.
3. Organul central de specialitate al administrației publice în domeniul energeticii, în vederea asigurării transparenței în procesul de organizare a concursurilor, publică pe pagina sa web oficială și actualizează continuu informațiile privind transferul statistic.

**Capitolul II**

**PĂRȚILE IMPLICATE**

**Secțiunea 1**

**Atribuțiile Guvernului**

1. În procesul de transfer statistic, Guvernul exercită următoarele atribuții:
2. desemnează și acordă împuternicirile comisiei pentru negocierea acordului/acordurilor de transfer statistic (*în continuare – comisie*);
3. aprobă proiectul/proiectele acordului de transfer statistic cu fiecare dintre părțile contractante stabilite în urma negocierilor.

**Secțiunea 2**

**Atribuțiile organului central de specialitate al administrației publice în domeniul energeticii**

1. În procesul de transfer statistic, organul central de specialitate al administrației publice în domeniul energeticii exercită următoarele atribuții:
2. stabilește necesitatea de a realiza un transfer statistic;
3. elaborează și coordonează cu Ministerul Finanțelor analiza cost-beneficiu;
4. inițiază transferul statistic;
5. recepționează ofertele depuse de partea/părțile contractante;
6. constată absența părților interesate să realizeze transferul statistic;
7. notifică Secretariatul Comunității Energeticii *(în continuare – Secretariat)* despre toate acordurile de transfer statistic încheiate cu alte părți contractante;
8. publică pe pagina sa web oficială și actualizează continuu informațiile privind procesul de selectare organizat.

**Secțiunea a 3-a**

**Atribuțiile și membrii comisiei**

1. Comisia este organizată astfel:
2. Comisia este formată, după cum urmează:
3. un reprezentant al Ministerului Energiei;
4. un reprezentant al Ministerului Finanțelor;
5. un reprezentant al Biroului Național de Statistică;
6. alți reprezentanți ai administrației publice centrale sau locale, în funcție de necesitate.
7. Comisia este prezidată de un reprezentant al Ministerului Energiei, în conformitate cu subpct. 1), pentru toată perioada de activitate a comisiei;
8. Secretariatul comisiei este asigurat de un reprezentant fără drept de vot al Ministerului Energiei, iar corespondența acesteia este semnată de președintele comisiei.
9. În procesul de transfer statistic, comisia exercită următoarele atribuții:
10. organizează un proces de selectare a părții/părților contractante pentru încheierea acordului/acordurilor de transfer statistic;
11. evaluează ofertele prezentate de către părțile contractante;
12. negociază prețul și/sau volumul a transferului statistic, în funcție de necesitate;
13. întocmește și semnează procesele-verbale;
14. elaborează proiectul acordului de transfer statistic;
15. stabilește părțile contractante pentru încheierea acordului de transfer statistic și le comunică acestora;
16. negociază clauzele acordului de transfer statistic, altele decât cele menționate în ofertele depuse;
17. propune Guvernului spre aprobare proiectul/proiectele acordului de transfer statistic cu fiecare dintre părțile contractante stabilite în urma negocierilor.

**Capitolul III**

**TRANSFERUL STATISTIC ÎNTRE PĂRȚILE CONTRACTANTE LA TRATATUL DE CONSTITUIRE A COMUNITĂȚII ENERGETICE**

**Secțiunea 1**

**Stabilirea necesității de transfer statistic**

1. Organul central de specialitate al administrației publice în domeniul energeticii poate stabili necesitatea de transfer statistic al unei cantități de energie din surse regenerabile de la sau către o altă parte contractantă.
2. În sensul prevederilor pct. 11, cantitatea de energie transferată:
3. se scade din ponderea de energie din surse regenerabile când se efectuează transferul către o parte contractantă în sensul prezentului Regulament; sau
4. se adaugă la ponderea de energie din surse regenerabile când se acceptă transferul de la o parte contractantă în sensul prezentului Regulament.
5. Pentru a stabili necesitatea de a vinde sau a cumpăra un transfer statistic, respectiv de la sau la o altă parte contractantă, organul central de specialitate al administrației publice în domeniul energeticii analizează anual datele cu privire la progresul spre atingerea obiectivului național în domeniul energiei din surse regenerabile, prevăzut conform Planului Național Integrat privind Energia și Clima. Dacă se identifică riscul de neîndeplinire sau probabilitatea de depășire a obiectivului național, organul central de specialitate al administrației publice în domeniul energeticii elaborează și coordonează cu Ministerul Finanțelor o analiză cost-beneficiu, în care se evaluează dacă sunt îndeplinite următoarele condiții:
6. pentru cumpărarea transferului statistic:
7. prognoza privind ponderea energiei din surse regenerabile pentru anul 2030 indică riscul de neîndeplinire a obiectivului național;
8. costurile asociate cu măsurile suplimentare la cele existente pentru atingerea obiectivului național sunt mai mari decât costurile prognozate de cumpărare a transferului statistic;
9. costurile prognozate de cumpărare a transferului statistic sunt mai mici decât penalitățile potențiale stabilite în conformitate cu prevederile Tratatului de constituire a Comunității Energetice.
10. pentru vânzarea transferului statistic, prognoza privind ponderea energiei din surse regenerabile pentru anul 2030 indică depășirea obiectivului național.
11. Analiza cost-beneficiu menționată la pct. 13, include:
12. prognoza privind traiectoria evoluției și ponderea energiei din surse regenerabile necesară a fi atinsă în anul 2030;
13. analiza fezabilității organizării transferului statistic și determinarea volumului de transfer statistic;
14. calculul prețului minim de transfer statistic pentru vânzarea acestuia;
15. calculul prețului maxim de transfer statistic pentru cumpărarea acestuia;
16. calculul costurilor asociate cu măsurile suplimentare pentru atingerea obiectivului național, în cazul în care este riscul de neîndeplinire a obiectivului național în baza măsurilor existente;
17. alte analize și/sau calcule necesare pentru îndeplinirea condițiilor menționate la pct. 13.

**Secțiunea a 2-a**

**Inițierea transferului statistic**

1. Pentru a iniția transferul statistic, organul central de specialitate al administrației publice în domeniul energeticii:
2. notifică Secretariatul cu privire la intenția de a cumpăra sau a vinde transferul statistic, inclusiv despre volumul de transfer statistic, prețul maxim pentru cumpărare sau prețul minim pentru vânzarea transferului statistic, anul pentru care transferul statistic este preconizat și data-limită de recepționare a ofertelor;
3. notifică toate părțile contractante cu privire la intenția de a cumpăra sau a vinde transferul statistic, inclusiv despre volumul de transfer statistic, prețul maxim pentru cumpărare sau prețul minim pentru vânzare a transferului statistic, anul pentru care transferul statistic este preconizat și data-limită de recepționarea ofertelor.
4. Organul central de specialitate al administrației publice în domeniul energeticii recepționează ofertele depuse de partea/părțile contractante menționate la pct. 15.
5. În absența părților interesate să realizeze transferul statistic în baza notificărilor prevăzute la pct. 15, organul central de specialitate al administrației publice în domeniul energeticii constată acest fapt, iar transferul statistic nu va avea loc.
6. În cazul în care a fost depusă cel puțin o singură ofertă de la o parte contractantă în baza notificărilor prevăzute la pct. 15, Guvernul desemnează și acordă împuterniciri comisiei pentru negocierea acordului/acordurilor respective.
7. Dacă două sau mai multe părți contractante sunt interesate să realizeze transferul statistic în baza notificărilor prevăzute la pct. 15, comisia organizează un proces de selectare a părții/părților contractante pentru încheierea acordului/acordurilor de transfer statistic *(în continuare – proces de selectare)*, în conformitate cu secțiunea a 3-a din prezentul capitol.
8. Dacă doar o singură parte contractantă este interesată să realizeze transferul statistic în baza notificărilor prevăzute la pct. 15, comisia negociază un acord de transfer statistic cu această parte, fără a organiza un proces de selectare. După finalizarea negocierilor, comisia propune Guvernului, spre aprobare, proiectul acordului de transfer statistic.

**Secțiunea a 3-a**

**Procesul de selectare**

1. În conformitate cu pct. 19, comisia organizează un proces de selectare pentru stabilirea părților contractante cu care se va negocia acordul de transfer statistic.
2. Procesul de selectare se organizează cu respectarea următoarelor etape:
3. evaluarea și după caz, negocierea ofertelor;
4. stabilirea părților contractante pentru încheierea acordurilor de transfer statistic;
5. negocierea clauzelor acordurilor de transfer statistic, altele decât cele menționate în ofertele depuse.

**Secțiunea a 4-a**

**Evaluarea ofertelor și stabilirea părților contractante pentru negocierea și încheierea acordului de transfer statistic**

1. În termen de până la 10 de zile lucrătoare de la publicarea în Monitorul Oficial a Dispoziției Guvernului privind desemnarea și acordarea împuternicirilor comisiei pentru negocierea acordului/acordurilor de transfer statistic, aceasta organizează ședința de evaluare a ofertelor părților contractante.
2. Ofertele se evaluează, după cum urmează:

1) pentru cumpărarea transferului statistic, în baza criteriului celui mai mic preț față de prețul maxim stabilit în notificările prevăzute la pct. 15, în limita volumului de transfer statistic stabilit; sau

2) pentru vânzarea transferului statistic, în baza criteriului celui mai mare preț față de prețul minim stabilit în notificările prevăzute la pct. 15, în limita volumului de transfer statistic stabilit.

1. În cazul în care, în urma evaluării ofertelor, comisia constată necesitatea negocierii prețului și/sau volumului cu părțile contractante interesate, aceasta va iniția negocierile pe baza ofertelor primite și va constata acest fapt în procesul-verbal de evaluare a ofertelor.
2. În procesul-verbal privind evaluarea ofertelor se indică ofertele respinse din motivul neîncadrării în prețul minim pentru vânzarea transferului statistic sau prețul maxim pentru cumpărarea transferului statistic, precum și alte motive ale respingerii.
3. În termen de 5 zile lucrătoare de la data semnării procesului-verbal privind evaluarea ofertelor, comisia informează părțile contractante despre rezultatele procesului de selectare.
4. Comisia stabilește partea/părțile contractante pentru încheierea acordului/acordurilor de transfer statistic și negociază clauzele acordului/acordurilor de transfer statistic, altele decât cele menționate în ofertele depuse. Comisia consemnează acest fapt în procesul-verbal privind negocierea acordului de transfer statistic.
5. Comisia propune Guvernului, spre aprobare, proiectul/proiectele acordului de transfer statistic cu fiecare dintre părțile contractante stabilite în urma negocierilor, în conformitate cu pct. 28.
6. În cazul în care, nu se stabilesc părțile contractante pentru încheierea acordului de transfer statistic, comisia constată acest fapt, iar transferul statistic nu va avea loc.
7. Dacă, în cadrul procesului de selectare, nu a fost oferit integral volumul de transfer statistic stabilit în notificările prevăzute la pct. 15, comisia constată acest fapt și îl consemnează în procesul-verbal privind evaluarea ofertelor și propune organului central de specialitate al administrației publice în domeniul energeticii de a iniția un nou transfer statistic al volumului rămas, respectând condițiile pct. 13.

 **Secțiunea a 5-a**

 **Acordul de transfer statistic**

1. Proiectul acordului de transfer statistic este elaborat de comisie și trebuie să conțină următoarele informații:
2. scopul și definiții;
3. principale obligații ale părților contractante;
4. specificații de transfer statistic (volumul de transfer statistic se indică în ktoe);
5. condiții de notificare a Secretariatului;
6. prețul și detaliile despre plată (prețul de transfer statistic se indică în EUR per ktoe);
7. responsabilitățile în caz de nerespectare a acordului;
8. relația dintre obligațiile din cadrul acestui acord și alte obligații internaționale ale părților, dacă este cazul;
9. impediment justificator;
10. soluționarea litigiilor;
11. confidențialitate;
12. clauza de separabilitate;
13. data intrării în vigoare a acordului;
14. perioada acordului (încetare, modificare, revizuire).
15. În conformitate cu pct. 20 sau 29, hotărârea/hotărârile Guvernului privind aprobarea proiectului/proiectelor acordului de transfer statistic cu partea contractantă stabilită, va include următoarele prevederi:
16. aprobarea proiectului acordului de transfer statistic;
17. împuternicirea persoanei responsabile din cadrul organului central de specialitate al administrației publice în domeniul energeticii pentru semnarea acordului de transfer statistic cu partea contractantă stabilită.

 **Capitolul IV**

 **Dispoziții finale**

1. Organul central de specialitate al administrației publice în domeniul energeticii notifică Secretariatul despre toate acordurile de transfer statistic încheiate cu alte părți contractante nu mai târziu de 12 luni de la sfârșitul fiecărui an în care transferul intră în vigoare. Informațiile transmise Secretariatului includ volumul și prețul transferului statistic respectiv.
2. Transferurile statistice intră în vigoare după ce părțile contractante cu care a fost încheiat acordul de transfer statistic, au îndeplinit toate obligațiile acordului de transfer statistic.
3. În temeiul pct. 19 și 20, resursele financiare necesare pentru cumpărarea transferului statistic sunt asigurate din bugetul de stat, planificate în conformitate cu Legea nr. 181/2014 privind finanțelor publice și responsabilității bugetar-fiscală. Veniturile obținute din vânzarea transferului statistic se virează integral în bugetul de stat și sunt utilizate pentru implementarea proiectelor de eficiență energetică și/sau valorificare a energiei din surse regenerabile în modul stabilit de Guvern.